Falck melder om ganske få skader. Stormen gik uden om Nordjylland.

Danmarks Meteorologiske Institut havde varslet storm, men så galt gik det ikke, og her til morgen blev stormvarslet aflyst. Tættest på storm var Hirtshals her til morgen med middelvind lige under storm. Falck var ellers godt forberedt, og havde ekstra mandskab klar til at rykke ud til stormskader, men natten var ganske udramatisk. - Vi har rykket ud til tre væltede træer. Det er alt, lyder det fra Falscks indsatsleder Peder Mejlvang. Mest berørt af den kuling, det trods alt blev til, er færgetrafikken mellem Norge og Nordjylland. Color Line og Stena Line har aflyst en række afgange fra både Hirtshals og Frederikshavn.